На основу Члана 25. Правилника о раду Студентског парламента Медицинског факултета Универзитета у Београду, а у вези са Чланом **138.** став 1 тачка 12) Статута високошколске установе Универзитет у Београду - Медицински факултет, Научно веће Медицинског факултета Универзитета у Београду на седници одржаној 21. новембра 2019. године донело је

# ПРАВИЛНИК О РАДУ ЦЕНТРА ЗА СТРУЧНИ И НАУЧНО-ИСТРАЖИВАЧКИ РАД

# СТУДЕНАТА МЕДИЦИНСКОГ ФАКУЛТЕТА УНИВЕРЗИТЕТА У БЕОГРАДУ

ОПШТЕ ОДРЕДБЕ

Члан 1.

Центар за стручни и научно-истраживачки рад студената (у даљем тексту ЦСНИРС) Медицинског факултета Универзитета у Београду је волонтерска организација, која је секција Студентског парламента, која за циљ има окупљање студената и њихово организовано укључивање у стручни и научно-истраживачки рад који се одвија на Медицинском факултету.

Члан 2.

ЦСНИРС броји до 25 редовних чланова, при чему број волонтера није ограничен. Чланство у ЦСНИРС-у је добровољно, а члан ЦСНИРС-а може постати сваки студент Медицинског факултета Универзитета у Београду који је уписао најмање III семестар интегрисаних академских студија (ИАС) и има средњу оцену положених испита у дотадашњем току студирања 8,50 или већу.

Пријем студената у ЦСНИРС регулисан је Конкурсом који се расписује сваке школске године. Додатне услове Конкурса дефинише Комисија за пријем нових чланова.

Комисија за пријем нових чланова након избора редовних чланова упућује позив појединим студентима за волонтирање.

У случају потребе Комисија за пријем нових чланова расписује конкурс за пријем волонтера на одређено време и за посебне задатке.

Члан 3.

Комисију за пријем нових чланова у ЦСНИРС сачињавају:

* Продекан за науку
* Председник Комисије Научног већа за научно-истраживачки рад студената
* Председник ЦСНИРС-а
* ПотпредседициЦСНИРС-а
* Представник часописа „Медицински подмладак”
* Представник Студентског парламента

Члан 4.

Чланство у ЦСНИРС-у престаје добровољним иступањем, неактивношћу која се констатује од стране чланова ЦСНИРС-а, а на предлог председника ЦСНИРС-а и уз сагласност Комисије за научно-истраживачки рад студената и продекана за науку.

Члан 5.

Радом ЦСНИРС-а руководи председник ЦСНИРС-а.

Председник се бира из редова чланова ЦСНИРС-а, уз накнадну верификацију Студентског парламента, Комисије за научно-истраживачки рад студената и Научног већа.

Кандидат за председника ЦСНИРС-а мора имати учешће у раду ЦСНИРС-а најмање две године (две године члан ЦСНИРС-а или једну годину члан и једну волонтер организације). Председник ЦСНИРС-а именује до три потпредседника који му помажу у руковођењу ЦСНИРС-ом.

Мандат председника ЦСНИРС-а траје једну школску годину, а може се поновити највише једном.

Члан 6.

Председник је у обавези да:

* Координира рад ЦСНИРС-а са радом Комисије за научно-истраживачки рад студената при Научном већу Медицинског факултета Универзитета у Београду
* Води рачуна о благовременом извршавању обавеза и поштовању свих рокова
* Одговара за организовано учешће студената Медицинског факултета Универзитета у Београду на научним и стручним конгресима у земљи
* Организује конкурс за пријем оригиналних студентских научно-истраживачких радова и стара се о његовом извршењу
* Заступа интересе чланова ЦСНИРС-а где год је то потребно
* Учествује у организацији и реализацији смотре оригиналних студентских научно- истраживачких радова (Мини симпозијум) на Медицинском факултету Универзитета у Београду
* Учествује у организацији трибина у текућој школској години, које за циљ имају континуирану едукацију студената у вези са свим фазама начно-истраживачког рада
* Се стара о печату ЦСНИРС-а*,* чији су изглед и употреба дефинисани Правилником о раду Студентског парламента Медицинског факултета Универзитета у Београду
* Одговара за објављивање садржаја везаних за рад ЦСНИРС-а на интернет порталу Медицинског факултета Универзитета у Београду

Члан 7.

Председник ЦСНИРС-а за свој рад одговара Студентском парламенту и Комисији Научног већа за научно-истраживачки рад студената.

ОРИГИНАЛНИ СТУДЕНТСКИ РАДОВИ

Члан 8.

Израда оригиналних научно истраживачких радова се регулише Правилником о раду ЦСНИРС-а, који одобрава Комисија Научног већа за научно истраживачки рад студената и продекан за науку.

Сваки редовни студент, који је уписао најмање III семестар интегрисаних и основних академских студија, има право да учествује у изради оригиналних студентских научно- истраживачких радова. Исто право имају и апсолвенти ИАС као и лекари на стажу.

Члан 9.

Студент при изради рада мора имати ментора. У случају да се ради о мултидисциплинарном истраживању, студент може имати највише два ментора који морају бити из различитих ужих научних области, тј. различитих катедри.

Ментор оригиналног студентског рада мора бити запослен на Медицинском факултету Универзитета у Београду, у наставном звању (доцент, ванредни професор, редовни професор) или сарадничком звању (сарадник у настави, асистент, клинички асистент) уз обавезу доказа о најмање једној ауторској публикацији у којој је аутор рада који је публикован у часопису са импакт фактором који је износио најмање 0,5 у години публиковања рада.

Прихватање теме и студента, ментор потврђује испуњавањем МЕНТОРСКОГ ЛИСТА који је прописан од стране ЦСНИРС-а. Менторски лист се доставља ЦСНИРС-у на начин и у року који је уже дефинисан расписаним Конкурсом.

Ментор је дужан да буде упознат са завршном верзијом студентског рада што потврђује ОВЕРЕНОМ ИЗЈАВОМ коју студент прилаже ЦСНИРС-у заједно са написаним радом. Ментор у току једне школске године може бити ментор највише два студентска рада.

Члан 10.

Студенти имaју право да пишу оригиналан научно-истраживачки рад, из предмета који су положили уз оцену не мању од 8.

Студент који је обновио годину не може писати рад у току обновљене године.

Студенти шесте године могу писати оригинални научно-истраживачки рад и из предмета који по плану и програму наставе похађају током XI семестра ИАС.

Студенти шесте године могу да пишу оригинални научно-истраживачки рад и током прве продужене шесте године студија.

Студентски научно-истраживачки рад мора бити урађен у наставним базама Медицинског факултета Универзитета у Београду.

Члан 11.

Студент у току једне школске године може писати највише два оригинална научно- истраживачка рада (један ауторски и један коауторски, или два коауторска).

Студент који не буде поштовао члан 11, биће санкционисан тиме што му неће бити признат ниједан рад који је пријавио за текућу школску годину.

Члан 12.

Студентски рад може имати највише два коаутора, за које важе иста правила из Члана 10.

Ауторства и коауторства су дефинисанa менторским листом и нису подложни накнадној измени.

Члан 13.

Радови се предају у електронској форми на конкурс за смотру студентских радова (Мини симпозијум) на Медицинском факултету Универзитета у Београду.

Као услов за излагање рада на Мини симпозијуму, студент који се први пут пријављује на конкурс је у обавези да буде присутан на 60% од укупног броја трибина одржаних у текућој школској години, које организује ЦСНИРС.

Радови који се предају на конкурс морају бити усклађени са техничким нормама за припрему радова (Упутсво ауторима за писање студентских радова за Конгрес студената биомедицинских наука Србије) које одређује и прописује ЦСНИРС.

ЦСНИРС има право да пристигле радове који не испуњавају горепоменуте техничке норме не узме у разматрање приликом конкурса.

Радови у форми приказа случаја, као и прегледни (*review*) радови и мета анализе неће ући у разматрање приликом конкурса.

Члан 14.

Сваки приспели оригинални научно-истраживачки рад на конкурс се рецензира од стране два рецензента. Рецензија студентских радова је анонимна.

Члан 15.

Рецензенте одређује Комисија Научног већа за научно-истраживачки рад студената у сарадњи са члановима ЦСНИРС-а.

Члан 16.

Рецензенти се бирају из редова наставника и сарадника Медицинског факултета Универзитета у Београду. Рецензент може бити свако ко испуњава услове да буде ментор студентског рада (Члан 9).

Члан 17.

Резултате рецензије по потреби разматра Комисија Научног већа за научно-истраживачки рад студената и обавештава студенте о њиховом исходу.

Оригинални научно-истраживачки рад који добије условно позитивне рецензије (једну или две), мора бити коригован по упутствима рецензента и поново послат рецензенту на проверу. Уколико рад није коригован у складу са сугестијама рецензента, неће бити прихваћен.

Студентски рад који је добио једну негативну рецензију разматра Комисија Научног већа за научно-истраживачки рад студената, која доноси одлуку о даљем поступању са радом.

Уколико рад добије две негативне рецензије, неће бити прихваћен.

Члан 18.

Сви прихваћени студентски радови тј. позитивно рецензирани стичу право учешћа на смотри студентских радова на Медицинском факултету Универзитета у Београду (Мини симпозијуму), који сваке године предходи одласку на Конгрес студената биомедицинских наука Србије са интернационалним учешћем.

Члан 19.

Сваке школске године током летњег семестра организује се смотра (Мини-симпозијум) оригиналних студентских радова Медицинског факултета Универзитета у Београду.

Аутори позитивно рецензираних радова су **у** **обавези** да свој рад презентују на Мини-симпозијуму, у противном не могу да учествују на Националном конгресу. Такође, уколико рад на Мини симпозијуму не задовољи стандарде комисије пред којом је излаган, неће бити прихваћен за национални конгрес.

Члан 20.

ЦСНИРС сваке године учествује у организацији пријема радова за Конкурс за доделу награда за најбољи научно-истраживачки и стручни рад студената Универзитета у Београду.

Комисија Научног већа за научнo-истраживачки рад студената бира до 3 рада који конкуришу за награду Универзитета.

ОРГАНИЗАЦИОНА ТЕЛА ФАКУЛТЕТА

Члан 21.

Комисију Научног већа за научно-истраживачки рад студената сачињавају:

* Наставници и сарадници Медицинског факултета Универзитета у Београду које именује Научно веће из редова својих чланова;
* Председник ЦСНИРС-а;
* Два члана ЦСНИРС-а на предлог чланова ЦСНИРС-а;
* Два члана уредништва часописа „Медицински подмладак”.

Састав Комисије Научног већа за научно-истраживачки рад студената верификује Научно веће и Декан Медицинског факултета Универзитета у Београду.

Комисија разматра сва актуелна питања за рад ЦСНИРС-а.

Комисија за свој рад одговара продекану за науку Медицинског факултета Универзитета у Београду.

Члан 22.

На Научном већу, ЦСНИРС представљају три члана:

Председник ЦСНИРС-а и два члана које бира чланство ЦСНИРС-а, а на предлог председника ЦСНИРС-а.

Члан 23.

У Уређивачком одбору студентског стручног и научно-истраживачког часописа

„Медицински подмладак”, ЦСНИРС представљају два члана које бира чланство ЦСНИРС-а, а на предлог председника ЦСНИРС-а.

ФИНАНСИЈСКО ПОСЛОВАЊЕ ЦСНИРС-А

Члан 24.

Средства за рад ЦСНИРС-а обезбеђује Медицински факултет Универзитета у Београду, а према годишњем плану у оквиру финансијског плана Студентског парламента.

Члан 25.

Председник ЦСНИРС-а је у обавези да припреми финансијски годишњи план који ће размотрити Комисија за научно-истраживачки рад студената.

Председник ЦСНИРС-а овај план благовремено доставља Студенстком парламенту на усвајање.

ПРЕДЛОГ ЗА ПРОМЕНУ И УСВАЈАЊЕ ПРОМЕНЕ ПРАВИЛНИКА

Члан 26.

Промена овог правилника могућа је са образложеним предлогом председника ЦСНИРС-а, уз сагласност Продекана за науку и Комисије Научног већа за научно-истраживачки рад студената, а усваја се на Научном већу.

ПРЕЛАЗНЕ И ЗАВРШНЕ ОДРЕДБЕ

Члан 27.

Ступањем на снагу овог Правилника престаје да важи Правилник усвојен на седници Научног већа Медицинског факултета Универзитета у Београду дана 9.11.2017.

Члан 28.

Овај Правилник ступа на снагу осам дана након објављивања на огласним таблама и сајту Медицинског факултета Универзитета у Београду.

Продекан Научног већа МФУБ

Проф. др Татјана Пекмезовић